钦定古今图书集成/明伦汇编/官常典/第240卷 > 张九思
## 钦定古今图书集成/明伦汇编/官常典/第240卷 > 张九思

按《元史》本传：“九思，字子有燕，宛平人。父滋，蓟州节度
使。至元二年，九思入备宿卫，裕皇居东宫，一见奇之，
以父荫当补外，特留不遣。江南既平，宋库藏金帛输
内府，而分授东宫者多置都总管府以主之，九思以
工部尚书兼府事。十九年春，世祖巡幸上都，皇太子
从丞相阿合马留守，妖僧高和尚、千户王著等谋杀”
之。夜，聚数百人为仪卫，称太子入建德门，直趋东宫，
传令启关甚遽。九思适直宿宫中，命主者不得擅启
关，语在《高觿传》。贼知不可绐，循垣趋南门外，击杀丞
相阿合马、左丞郝祯。时变起仓卒，且昏夜，众莫知所
为。九思审其诈，叱宿卫士并力击贼，尽获之。贼之入
也，矫太子命征兵枢密副使张易，易不加审，遽以兵
与之。易既坐诛，而刑官复论以知情，将传首四方。九
思启太子曰：“张易应变不审，而授贼以兵，死复何辞。
若坐以与谋，则过矣。请免传首。”皇太子言于帝，遂从
之。九思讨贼时，右卫指挥使颜进在行，中流矢，卒怨
家诬为贼党，将籍其孥。九思力辩之，得不坐。阿合马
既败，和礼霍孙拜右丞相，中书庶务更新，省部用人，
多所推荐。是年冬，立詹事院，以九思为丞，遂举名儒
上党宋道、保定刘因、曹南夹谷之奇、东平李谦，分任
东宫官属。二十二年，皇太子薨，朝议欲罢詹事院。九
思抗言曰：“皇孙宗社人心所属。詹事，所以辅成道德
者也，奈何罢之？”众以为允。三十年，进拜中书左丞，兼
詹事丞。明年，世祖崩，成宗嗣位，改詹事院为徽政，以
九思为副使。十一月，进资德大夫、中书左丞。会修《世
祖、裕宗实录》，命九思兼领史事。大德二年，拜荣禄大
夫、中书平章政事。五年，加大司徒。六年，进阶光禄大
夫。薨，年六十一。子金界奴，光禄大夫、河南省右丞。